62022CJ0210
ROZSUDOK SÚDNEHO DVORA (deviata komora)
z 21. septembra 2023 (
*1
)
„Návrh na začatie prejudiciálneho konania – Colná únia – Nariadenie (EÚ) č. 952/2013 – Colný kódex Únie – Článok 60 ods. 2 – Získanie pôvodu tovaru – Delegované nariadenie (EÚ) 2015/2446 – Článok 32 – Tovar, na ktorého výrobe sa zúčastňuje viac ako jedna krajina alebo jedno územie – Príloha 22‑01 – Základné pravidlo uplatniteľné na tovar patriaci do podpoložky 730441 harmonizovaného systému – Pojem ‚duté profily‘ – ‚Predvalky rúr‘ z ocele patriace do podpoložky 730449 harmonizovaného systému, tvarované za tepla a umožňujúce výrobu oceľových rúr tvarovaných za studena, patriacich do podpoložky 730441 harmonizovaného systému – Platnosť základného pravidla“
Vo veci C‑210/22,
ktorej predmetom je návrh na začatie prejudiciálneho konania podľa článku 267 ZFEÚ podaný rozhodnutím Finanzgericht Hamburg (Finančný súd Hamburg, Nemecko) z 2. marca 2022 a doručený Súdnemu dvoru 18. marca 2022, ktorý súvisí s konaním:
Stappert Deutschland GmbH
proti
Hauptzollamt Hannover,
SÚDNY DVOR (deviata komora),
v zložení: predseda desiatej komory D. Gratsias, vykonávajúci funkciu predsedu deviatej komory, sudcovia S. Rodin (spravodajca) a O. Spineanu‑Matei,
generálny advokát: P. Pikamäe,
tajomník: K. Hötzel, referentka,
so zreteľom na písomnú časť konania a po pojednávaní z 9. marca 2023,
so zreteľom na pripomienky, ktoré predložili:
–
Stappert Deutschland GmbH, v zastúpení: K.H. Felderhoff, Rechtsanwalt, K. Harden, Rechtsanwältin, a H.‑M. Wolffgang, Steuerberater,
–
Hauptzollamt Hannover, v zastúpení: T. Röper,
–
belgická vláda, v zastúpení: S. Baeyens a P. Cottin, splnomocnení zástupcovia, za právnej pomoci B. Coene a Z.‑Z. De Decker, znalci,
–
maďarská vláda, v zastúpení: M. Z. Fehér a K. Szíjjártó, splnomocnení zástupcovia,
–
Európska komisia, v zastúpení: B.‑R. Killmann, F. Moro et M. Salyková, splnomocnení zástupcovia,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu základného pravidla uplatniteľného na tovar patriaci do podpoložky 730441 harmonizovaného systému opisu tovaru a číselného označovania tovaru (ďalej len „HS“), stanoveného v prílohe 22‑01 k delegovanému nariadeniu Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 2015, s. 1), zmeneného delegovaným nariadením Komisie (EÚ) 2018/1063 zo 16. mája 2018 (Ú. v. EÚ L 192, 2018, s. 1) (ďalej len „základné pravidlo“), v rozsahu, v akom obsahuje osobitné kritérium týkajúce sa „dutých profilov podpoložky č. 730449“ (ďalej len „kritérium týkajúce sa dutých profilov“) a platnosti tohto pravidla.
2
Tento návrh bol podaný v rámci sporu medzi spoločnosťou Stappert Deutschland GmbH (ďalej len „Stappert“) a Hauptzollamt Hannover (Hlavný colný úrad Hannover, Nemecko) (ďalej len „colný úrad“) vo veci získania pôvodu rovných dutých výrobkov pravidelnej hrúbky patriacich do podpoložky 730441 HS.
Právny rámec
Medzinárodné právo
3
HS bol zavedený Medzinárodným dohovorom o harmonizovanom systéme opisu a číselného označovania tovaru, uzavretým 14. júna 1983 v Bruseli [Zbierka zmlúv Organizácie Spojených národov, zv. 1503, s. 4, č. 25910 (1988)], a schváleným spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288). Vysvetlivky k HS boli vypracované v rámci WCO v súlade s ustanoveniami tohto dohovoru.
4
Názov 72. kapitoly HS je „Železo a oceľ“.
5
Vysvetlivky k HS týkajúce sa tejto 72. kapitoly, ktoré sa uplatňujú mutatis mutandis na výrobky 73. kapitoly HS, pod názvom „Všeobecné poznámky“ [neoficiálny preklad] uvádzajú:
„…
IV. Výroba konečných výrobkov
Polotovary a v niektorých prípadoch ingoty sa následne spracujú na hotové výrobky.
Vo všeobecnosti sa rozlišujú na ploché výrobky (široké pláty, široké pásy, plechy, pruhy) a dlhé výrobky (prúty, tyče, profily, drôty).
Takéto spracovanie výrobkov sa dosahuje najmä plastickou deformáciou, a to buď za tepla z ingotov alebo polotovarov (valcovaním za tepla, tavením, ťahaním za tepla), alebo za studena z výrobkov tvarovaných za tepla (valcovaním za studena, vytláčaním, ťahaním), po ktorej v určitých prípadoch nasledujú dokončovacie operácie (napríklad tvarovanie, sústruženie, kalibrácia v prípade tyčí vyrábaných za studena).
…
B. Plastické deformácie za studena
…
Výrobky tvarované za studena možno odlíšiť od výrobkov valcovaných za tepla alebo ťahaných za tepla podľa týchto vlastností:
–
povrch výrobkov tvarovaných za studena má lepší vzhľad ako povrch výrobkov získaných za tepla a nikdy sa na ňom nevyskytuje vrstva šupín,
–
odchýlky rozmerov sú menšie v prípade výrobkov tvarovaných za studena,
–
valcovanie za studena sa týka najmä tenkých plochých výrobkov,
–
mikroskopické preskúmanie produktov tvarovaných za studena ukazuje jasnú deformáciu zŕn a ich orientáciu v smere valcovania. Naopak, pri výrobkoch tvarovaných za tepla sa zrná po rekryštalizácii javia ako takmer pravidelné.“ [neoficiálny preklad]
6
Vo všeobecných poznámkach k vysvetlivkám k HS týkajúcim sa 73. kapitoly HS sa uvádza:
„…
Na účely tejto kapitoly sa uplatňujú tieto pojmy:
1.
Rúry a rúrky
Sústredné duté výrobky s konštantným prierezom s jedinou uzavretou dutinou po celej svojej dĺžke, ktorých vonkajšie a vnútorné profily majú rovnaký tvar. Oceľové rúry a rúrky majú prevažne kruhový, oválny, štvorcový alebo obdĺžnikový prierez. Okrem toho môžu mať prierez rovnostranného trojuholníka alebo pravidelného konvexného mnohouholníka. Za rúry a rúrky sa považujú aj výrobky s iným ako kruhovým prierezom so zaoblenými rohmi po celej dĺžke, ako aj rúrky so zosilnenými koncami. Môžu byť leštené, potiahnuté, ohýbané (vrátane špirál), so závitmi a závitovými spojkami alebo bez nich, prepichnuté, zúžené, rozšírené, kónické alebo vybavené prírubami, lemovými krúžkami alebo obručami.
2.
Duté profily
Duté výrobky, ktoré nezodpovedajú vyššie uvedenému vymedzeniu, a najmä tie, ktorých vonkajšie a vnútorné profily nemajú rovnaký tvar.
Ustanovenia všeobecných poznámok vo vysvetlivkách k 72. kapitole sa použijú mutatis mutandis na výrobky uvedené v tejto kapitole.“ [neoficiálny preklad]
7
Vysvetlivka vzťahujúca sa na položku 7304 HS spresňuje:
„Rúrky, rúrky a duté profily tejto položky možno vytvarovať rôznymi postupmi:
…
B) Ťahanie za tepla prostredníctvom vytláčania v lise, buď pod sklom (postup UgineSéjournet), alebo pod iným lubrikantom, z guľatiny. Tento postup v skutočnosti zahŕňa tieto úkony: prepichnutie, potenciálne expanziu a ťahanie.
Po uvedených úkonoch nasledujú dokončovacie úkony:
–
buď za tepla: v tomto prípade surová rúra po žíhaní prechádza do redukovne, či už ťahovej alebo nie, a potom do rovnacieho stroja,
–
alebo za studena na tŕňovej tyči ťahaním na stolici alebo valcovaním na pútnickej valcovacej stolici (postupy Mannesmann alebo Megaval). Tieto postupy umožňujú vytvarovať z rúr valcovaných alebo ťahaných za tepla, ktoré sa používajú ako predvalky, rúry s menším priemerom a hrúbkou ako postupy za tepla (treba poznamenať, že proces Transval umožňuje vytvarovať priamo rúry s nízkou hrúbkou), ako aj rúr s menšími odchýlkami, pokiaľ ide o priemer a hrúbku. Úkony za studena tiež umožňujú dosiahnuť rôzne stupne povrchovej úpravy, najmä hladký povrch (rúry s nízkym stupňom drsnosti), ktorá sa vyžaduje napríklad pre pneumatické a hydraulické valce.
…
Pokiaľ ide o rozlišovanie medzi rúrami a rúrkami na jednej strane a dutými profilmi na strane druhej, pozri všeobecné poznámky tejto kapitoly.
…“ [neoficiálny preklad]
Právo Únie
Colný kódex
8
Článok 33 nariadenia Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 2013, s. 1, ďalej len „colný kódex“), nazvaný „Rozhodnutia týkajúce sa záväzných informácií“, v odseku 1 stanovuje:
„Colné orgány vydávajú na základe žiadosti rozhodnutia, ktoré sa týkajú záväznej informácie o nomenklatúrnom zatriedení tovaru (ďalej len ‚rozhodnutia ZINZ‘) alebo rozhodnutia, ktoré sa týkajú záväznej informácie o pôvode tovaru (ďalej len ‚rozhodnutia ZIPT‘).
…“
9
Článok 60 colného kódexu s názvom „Získanie pôvodu tovaru“ v odseku 2 stanovuje:
„Tovar, na ktorého výrobe sa zúčastňuje viac ako jedna krajina alebo územie, sa považuje za tovar s pôvodom v krajine alebo na území, kde sa vykonalo jeho posledné, podstatné a hospodársky odôvodnené zušľachtenie alebo prepracovanie, a to v podnikoch vybavených na tento účel, ktorého výsledkom je nový výrobok alebo ktoré predstavuje dôležitý stupeň výroby.“
10
Článok 62 colného kódexu s názvom „Delegovanie právomoci“ stanovuje:
„Komisia je splnomocnená v súlade s článkom 284 prijímať delegované akty, v ktorých ustanoví pravidlá, na základe ktorých sa tovar, pri ktorom sa na účely uplatňovania opatrení Únie uvedených v článku 59 požaduje určenie nepreferenčného pôvodu, považuje za tovar úplne získaný v jedinej krajine alebo na jedinom území alebo za tovar, ktorého posledné, podstatné a hospodársky odôvodnené zušľachtenie alebo prepracovanie sa uskutočnilo v tejto krajine alebo na tomto území, a to v podnikoch vybavených na tento účel, pričom výsledkom je nový výrobok alebo toto spracovanie alebo opracovanie predstavuje dôležitý stupeň výroby, v súlade s článkom 60.“
11
Článok 284 tohto kódexu, nazvaný „Výkon delegovania právomocí“, spresňuje podmienky tohto výkonu.
Delegované nariadenie 2015/2446
12
Komisia v rámci výkonu právomoci, ktoré jej priznáva článok 62 colného kódexu, prijala delegované nariadenie 2015/2446.
13
Odôvodnenie 20 tohto delegovaného nariadenia znie:
„Rozhodnutím [Rady 94/800/ES z 22. decembra 1994 týkajúcim sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 1994, s. 1; Mim. vyd. 11/021, s. 80)] Rada schválila Dohodu o pravidlách pôvodu (WTO‑GATT 1994), ktorá je pripojená k záverečnému aktu podpísanému v Marrákeši 15. apríla 1994. V Dohode o pravidlách pôvodu sa uvádza, že osobitné pravidlá na určenie pôvodu niektorých sektorov výrobkov by mali v prvom rade vychádzať z krajiny, kde výrobný proces viedol k zmene nomenklatúrneho zatriedenia. Len ak uvedené kritérium neumožňuje určiť krajinu poslednej podstatnej zmeny, možno použiť iné kritéri[á], ako napríklad kritérium pridanej hodnoty alebo určenie osobitnej spracovateľskej operácie. Vzhľadom na to, že Únia je jednou zo zmluvných strán uvedenej dohody, je vhodné stanoviť ustanovenia v colných právnych predpisoch Únie, ktoré odrážajú zásady ustanovené v uvedenej dohode na účely určenia krajiny, v ktorej sa tovar podrobil poslednej podstatnej zmene.“
14
Článok 32 uvedeného delegovaného nariadenia, nazvaný „Tovar, na ktorého výrobe sa zúčastňuje viac ako jedna krajina alebo jedno územie (Článok 60 ods. 2 [colného)] kódexu)“, stanovuje:
„V prípade tovaru uvedeného v prílohe 22‑01 sa predpokladá, že sa podrobil poslednému podstatnému spracovaniu alebo opracovaniu, ktorého výsledkom je nový výrobok alebo ktoré predstavuje dôležitý stupeň výroby, v tej krajine alebo na tom území, kde sú splnené pravidlá stanovené v uvedenej prílohe alebo ktorá (resp. ktoré) sa na základe týchto pravidiel určí.“
15
Príloha 22‑01 k tomu istému delegovanému nariadeniu je nazvaná „Úvodné poznámky a zoznam podstatných spracovateľských operácií alebo operácií opracovania, ktoré zakladajú nepreferenčný pôvod“. Táto príloha obsahuje časť nazvanú „Úvodné poznámky“, ktorej body 2 a 3 znejú takto:
„2.
Uplatňovanie pravidiel tejto prílohy
2.1.
Pravidlá stanovené v tejto prílohe sa majú uplatňovať na tovar na základe jeho zatriedenia v [HS], ako aj na základe ďalších kritérií, ktoré sa môžu dodatočne stanoviť k položkám alebo podpoložkám [HS] vytvoreným osobitne na účely tejto prílohy. Na položku alebo podpoložku [HS], ktorá je pri použití takýchto kritérií ďalej rozdelená, sa v tejto prílohe odkazuje ako na ‚rozdelenú položku‘ alebo ‚rozdelenú podpoložku‘. …
Zatriedenie tovaru do položiek a podpoložiek [HS] sa riadi všeobecnými pravidlami na interpretáciu [HS] a všetkými príslušnými poznámkami k triedam, kapitolám a podpoložkám uvedeného systému. Dané pravidlá a poznámky sú súčasťou kombinovanej nomenklatúry, ktorá je stanovená v prílohe I k nariadeniu Rady (EHS) č. 2658/87 [z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382)] [KN]. Na účely identifikácie správnej rozdelenej položky alebo podpoložky pre určitý tovar v tejto prílohe sa majú uplatňovať všeobecné pravidlá na interpretáciu [HS] a všetky príslušné poznámky k triedam, kapitolám a podpoložkám uvedeného systému mutatis mutandis, pokiaľ sa v tejto prílohe nevyžaduje inak.
…
3.
Glosár
Keď sú základné pravidlá na úrovni ďalšieho členenia založené na zmene v nomenklatúrnom zatriedení tovaru, môžu byť vyjadrené pomocou týchto skratiek:
…
CTH: zmena na príslušnú položku z ktorejkoľvek inej položky.
…“
16
Názov 73. kapitoly uvedenej prílohy je „Predmety zo železa alebo z ocele“. Jej obsahom je okrem iného „Zvyškové pravidlo kapitoly“, ktoré je formulované takto:
„Ak nie je možné určiť krajinu pôvodu uplatnením základných pravidiel, krajinou pôvodu tovaru je krajina, v ktorej má pôvod najväčší podiel materiálov určený na základe ich hodnoty.“
17
Táto 73. kapitola obsahuje tabuľku uvádzajúcu základné pravidlá, ktoré sa majú uplatňovať na účely určenia krajiny alebo územia pôvodu tovaru, ktorý je v nej uvedený a identifikovaný podľa jeho položky alebo podpoložky v HS, najmä základné pravidlo uplatniteľné na bezšvové rúry a rúrky z nehrdzavejúcej ocele ťahané alebo valcované za studena s kruhovým prierezom patriacim do podpoložky 730441 HS. Uvedená tabuľka má takýto obsah:
„Kód HS 2017
Opis tovaru
Základné pravidlá
…
7304
Rúry, rúrky a duté profily, bezšvové, zo železa (okrem liatiny) alebo z ocele
Ako sa stanovuje pre podpoložky.
…
‑ Ostatné, kruhového prierezu, z nehrdzavejúcej ocele:
7304 41
‑ ‑ Ťahané za studena alebo valcované za studena (úberom za studena)
CTH; alebo zmena z dutých profilov podpoložky 7304 49
7304 49
‑ ‑ Ostatné
CTH“
Spor vo veci samej a prejudiciálne otázky
18
Dňa 20. januára 2016 Stappert, spoločnosť obchodujúca s oceľou, požiadala colný úrad o ZIPT podľa článku 33 nariadenia č. 952/2013 s cieľom dovážať z Južnej Kórey bezšvové rúry a rúrky z nehrdzavejúcej ocele patriace do podpoložky 730441 HS (ďalej len „dotknuté rúry“). Tieto rúry sa vyrábajú takýmto postupom: masívne oceľové ingoty sa najprv spracúvajú v Číne prostredníctvom plastickej deformácie za tepla vytláčaním v lise (tvarovanie za tepla). Takto získané polotovary (ďalej len „predvalky rúr“) patria do podpoložky HS 730449. Predvalky rúr sa potom posielajú do Južnej Kórey, kde sa valcujú za studena a ťahajú do tvaru rúr. Podľa spoločnosti Stappert sa Južná Kórea musí označiť za krajinu pôvodu dotknutých rúr podľa článku 60 ods. 2 colného kódexu. To by malo za následok, že z dovozu týchto rúr by sa nemuselo vyberať žiadne antidumpingové clo, no ak by krajinou pôvodu bola Čína, bolo by to inak.
19
Rozhodnutím zo 16. júna 2017 colný úrad konštatoval, že rúry majú rovnaký nepreferenčný pôvod ako predvalky rúr, t. j. Čínu. Podľa colného úradu sa totiž pôvod rúr mal určiť podľa základného pravidla v závislosti od krajiny výroby predvalkov rúr.
20
Stappert podala proti tomuto rozhodnutiu sťažnosť, v ktorej tvrdila, že pre získanie pôvodu má byť rozhodujúca posledná fáza hospodársky odôvodneného podstatného zušľachtenia. V prejednávanej veci sa pritom táto posledná fáza uskutočňuje v Južnej Kórei.
21
Rozhodnutím z 23. novembra 2018 colný úrad túto sťažnosť zamietol. Podľa tohto úradu na jednej strane nedochádza v Južnej Kórei k žiadnej zmene colnej položky. Na druhej strane na rozdiel od toho, čo tvrdí Stappert, predvalky rúr vyrobené v Číne nemožno považovať za „duté profily“ patriace do podpoložky 730449 HS v zmysle kritéria týkajúceho sa dutých profilov, ktoré by sa následne spracúvali za studena v Južnej Kórei. Podľa colného úradu sa má pojem „duté profily“ vykladať v súlade s vysvetlivkami k 73. kapitole HS a z toho vyplýva, že predvalky rúr nie sú „dutými profilmi“, ale „rúrami“.
22
Stappert podala na vnútroštátny súd, ktorý podal návrh na začatie prejudiciálneho konania, Finanzgericht Hamburg (Finančný súd Hamburg, Nemecko) žalobu, ktorou sa domáhala najmä vydania ZIPT, v ktorom by sa konštatovalo, že krajinou pôvodu dotknutých rúr je Južná Kórea, a subsidiárne určenia nezákonnosti rozhodnutia, ktorým colný úrad odmietol konštatovať tento pôvod.
23
V tomto kontexte sa vnútroštátny súd pýta po prvé, či pojem „duté profily“ v zmysle základného pravidla zahŕňa také výrobky, ako sú predvalky rúr.
24
V prvom rade podľa tohto súdu rozsah tohto pojmu nemožno vyvodiť z genézy základného pravidla, konkrétne odkazom na dokumenty vypracované v rámci rokovaní, ktoré prebehli v rámci pracovného programu týkajúceho sa dohody o pravidlách pôvodu uvedenej v odôvodnení 20 delegovaného nariadenia 2015/2446, ktoré nespresňujú, čo sa má rozumieť pod pojmom „duté profily“ patriace do podpoložky 730449 HS.
25
Po druhé podľa vnútroštátneho súdu treba uprednostniť výklad, ktorý najlepšie zodpovedá kritériám posúdenia týkajúcim sa pôvodu, a výklad colných sadzieb by nemal byť v rozpore s kritériami stanovenými v článku 60 ods. 2 colného kódexu.
26
Po tretie vnútroštátny súd uvádza, že vysvetlivky k prílohe 22‑01 k delegovanému nariadeniu 2015/2446 neodkazujú na vysvetlivky k HS.
27
Po štvrté tento súd zastáva názor, že výrobný postup, uvedený v základnom pravidle, je ten istý postup, ako postup opísaný najmä vo vysvetlivkách k položke 7304 HS, z ktorých možno vyvodiť, že rúry valcované za tepla alebo ťahané za tepla sa používajú ako medziprodukty, a teda zodpovedajú „dutým profilom“ v zmysle uvedeného kritéria.
28
Po piate na účely opisu úkonov, o ktoré ide vo veci samej, neexistuje jednotná taxonómia.
29
Po šieste, ak by sa mal pojem „duté profily“ vykladať podľa vysvetliviek k HS týkajúcich sa kapitoly 73 HS, získanie pôvodu by záviselo výlučne od formy materiálu, čo sa vnútroštátnemu súdu javí ako svojvoľné uplatnenie článku 60 ods. 2 colného kódexu.
30
Okrem toho z odôvodnenia 33 vykonávacieho nariadenia Komisie (EÚ) 2017/2093 z 15. novembra 2017, ktorým sa ukončuje prešetrovanie týkajúce sa možného obchádzania antidumpingových opatrení uložených vykonávacím nariadením Rady (EÚ) č. 1331/2011 o dovoze určitých bezšvových rúr a rúrok z nehrdzavejúcej ocele s pôvodom v Čínskej ľudovej republike dovozom zasielaným z Indie bez ohľadu na to, či má alebo nemá deklarovaný pôvod v Indii, a ktorým sa ukončuje registrácia takého dovozu uložená vykonávacím nariadením Komisie (EÚ) 2017/272 (Ú. v. EÚ L 299, 2017, s. 1) vyplýva, že tvarovaním za studena sa výrobok podstatne transformuje a jeho podstatné vlastnosti sa nezvratne zmenia tak, že dochádza k zmene jeho fyzických, mechanických a metalurgických vlastností, ako to vyplýva zo všeobecných poznámok vo vysvetlivkách HS týkajúcich sa 72. kapitoly HS, ktoré sú relevantné pre 73. kapitolu HS.
31
Po siedme vnútroštátny súd zastáva názor, že z technického hľadiska nemá výklad pojmu „dutý profil“ na základe vysvetliviek k HS týkajúcich sa 73. kapitoly HS v praxi žiadny význam. Hoci je totiž zušľachtenie dutého profilu tvarovaním za studena v zmysle definície uvedenej v týchto vysvetlivkách technicky možné, spôsobovalo by nedostupne vysoké náklady, takže najpoužívanejším postupom výroby rúr je, že rúry vyrobené za tepla ešte prechádzajú zušľachtením za studena.
32
Po ôsme podľa tohto súdu nemôžu byť spracované všetky výrobky patriace do podpoložky 730449 HS. Predvalky rúr sú však takými výrobkami, ktoré sa ako také môžu používať až po zušľachtení. V tejto súvislosti skutočnosť, že materiál, z ktorého sa vyrábajú rúry patriace do podpoložky 730441 HS, nebol predmetom skúšok zhody odkazom na priemyselnú normu týkajúcu sa bezošvých rúr a rúrok vyrobených za tepla, preukazuje, že tento materiál musí byť nevyhnutne predmetom ďalšieho zušľachtenia.
33
Ďalej za predpokladu, že pôvod dotknutých rúr sa nemá určiť v súlade s kritériom týkajúcim sa dutých profilov, alebo sa ukáže, že nie je možné odpovedať na prvú otázku, sa vnútroštátny súd pýta, či je toto kritérium neplatné z dôvodu nedostatočného odôvodnenia, nepresnosti alebo jeho nezlučiteľnosti s článkom 60 ods. 2 colného kódexu.
34
Vnútroštátny súd sa na koniec pýta, ktoré pravidlo práva Únie by sa malo použiť na určenie pôvodu predmetných rúr v prípade, že základné pravidlo by bolo treba vyhlásiť za neplatné v rozsahu, v akom odkazuje na kritérium týkajúce sa dutých profilov.
35
Za týchto okolností Finanzgericht Hamburg (Finančný súd Hamburg) rozhodol prerušiť konanie a položiť Súdnemu dvoru nasledujúce prejudiciálne otázky:
„1.
Spadá pod pojem ‚duté profily‘ v [zmysle základného pravidla], ktoré podmieňuje získanie pôvodu ‚zmenou z dutých profilov podpoložky 730449‘…, [tovar patriaci do] podpoložky 730449 HS vyrobený za tepla, rovný a s rovnomernou hrúbkou steny, ktorý nespĺňa požiadavky technickej normy pre bezšvové rúry a rúrky z nehrdzavejúcej ocele vyrobené za tepla a z ktorého sa spracovaním za studena vyrábajú rúry a rúrky s iným priemerom a inou hrúbkou steny?
2.
V prípade zápornej alebo v prípade, že nie je potrebné odpovedať na prvú otázku: je [kritérium týkajúce sa dutých profilov] v rozpore s článkom 60 ods. 2 a článkom 284 [colného kódexu] a článkom 290 ZFEÚ, pretože
a)
mu chýba odôvodnenie,
b)
je príliš neurčité alebo
c)
z priznania pôvodu sú vylúčené procesy spracovania, ktoré by podľa článku 60 ods. 2 [colného kódexu] zakladali pôvod?
3.
V prípade kladnej odpovede na druhú otázku: Riadi sa získanie pôvodu tovaru podpoložky 730441 HS v spore vo veci samej podľa [základného pravidla ‚CTH‘], podľa zvyškového pravidla [73. kapitoly, uvedeného] v prílohe 22‑01 k delegovanému nariadeniu 2015/2446, alebo podľa článku 60 ods. 2 colného kódexu?“
O prejudiciálnych otázkach
O prvej otázke
36
Svojou prvou otázkou sa vnútroštátny súd v podstate pýta, či sa má základné pravidlo vykladať v tom zmysle, že pojem „duté profily“ v zmysle tohto pravidla sa vzťahuje na „predvalok rúry“ vyrobený za tepla, rovný a s rovnomernou hrúbkou steny, ktorý nespĺňa požiadavky technickej normy pre bezšvové rúry a rúrky z nehrdzavejúcej ocele vyrobené za tepla, z ktorých sa spracovaním za studena vyrábajú rúry a rúrky s rôznou hrúbkou steny, patriace do podpoložky 730441 HS.
37
Podľa tohto základného pravidla sa rúry, rúrky a duté profily patriace do podpoložky HS 730441 považujú za pochádzajúce z krajiny, v ktorej boli vyrobené prostredníctvom ťahania alebo valcovania za studena (úberom za studena), ak boli vyrobené buď z výrobkov patriacich do inej položky HS, alebo z „dutých profilov patriacich do podpoložky 730449“ HS.
38
Z bodu 2.1 vysvetliviek k prílohe 22‑01 k delegovanému nariadeniu 2015/2446 jednak vyplýva, že pravidlá stanovené v tejto prílohe sa musia uplatniť na tovar na základe jeho zatriedenia v HS a na základe iných kritérií, ktoré môžu byť pridané k položkám alebo podpoložkám tohto systému, ktoré boli vytvorené osobitne na účely uvedenej prílohy, a jednak, že na určenie príslušnej položky alebo podpoložky pre určitý tovar uvedený v tej istej prílohe sa uplatňujú všeobecné pravidlá výkladu HS a všetky poznámky k oddielom, kapitolám a podpoložkám tohto systému sa uplatňujú mutatis mutandis, pokiaľ v tejto prílohe 22‑01 nie je stanovené inak.
39
Okrem toho, pokiaľ ide o výklad položiek a podpoložiek HS, treba pripomenúť, že vysvetlivky k HS ako také poskytujú poznatky využiteľné na tento účel (pozri v tomto zmysle rozsudok z 18. júna 2020, Hydro Energo, C‑340/19, EU:C:2020:488, bod 36).
40
Podľa všeobecných poznámok vo vysvetlivkách k HS týkajúcich sa 73. kapitoly HS, na ktoré výslovne odkazuje vysvetlivka k položke 7304 HS, sústredné duté výrobky s konštantným prierezom s jedinou uzavretou dutinou po celej svojej dĺžke, ktorých vonkajšie a vnútorné profily majú rovnaký tvar predstavujú „rúry a rúrky“ v zmysle 73. kapitoly HS, zatiaľ čo duté výrobky, ktoré nezodpovedajú definícii rúr a rúrok, a najmä tie, ktorých vonkajšie a vnútorné profily nemajú rovnaký tvar, predstavujú „duté profily“.
41
Na druhej strane pojem „predvalok rúry“ sa vo všeobecných poznámkach uvedených v predchádzajúcom bode nespomína. Z toho vyplýva, že na účely uplatnenia základného pravidla výrobky označené ako „predvalky rúry“ predstavujú buď „rúry a rúrky“, alebo „duté profily“ v zmysle 73. kapitoly HS.
42
Zo spisu, ktorý má Súdny dvor k dispozícii, vyplýva, že dotknuté rúry, ktorých dovoz Stappert zamýšľa, boli vyrobené z predvalkov rúr, ktoré spadajú pod pojem „rúra a rúrka“ v zmysle vysvetliviek k 73. kapitole HS, ako je pripomenutý v bode 40 tohto rozsudku, najmä preto, že sú opísané ako rovné a s rovnomernou hrúbkou steny.
43
Na tieto predvalky rúr sa teda ako také nemôže vzťahovať pojem „duté profily“, či už v zmysle 73. kapitoly HS, alebo základného pravidla.
44
V tejto súvislosti treba spresniť, že z definícií pojmov „duté profily“ a „rúra“ alebo „rúrka“ uvedených v bode 40 tohto rozsudku nijako nevyplýva, že na to, aby sa na tieto výrobky mohli vzťahovať tieto pojmy, musia byť v súlade s požiadavkami technickej normy.
45
Okrem toho skutočnosť, že najmä vysvetlivka týkajúca sa položky 7304 HS opisuje proces výroby rúr prostredníctvom spracovania za studena z rúr valcovaných alebo ťahaných za tepla používaných ako predvalky, bez uvedenia výroby rúr alebo rúrok z dutých profilov, nevyhnutne neznamená, že táto posledná uvedená výroba nie je možná, pričom táto vysvetlivka navyše spresňuje, že rúry, rúrky a duté profily položky 7304 HS „možno tvarovať rôznymi postupmi“.
46
Vnútroštátny súd uvádza, že výklad pojmu „dutý profil“ uvedeného v základnom pravidle v zmysle, ktorý je v súlade s vysvetlivkami k HS týkajúcimi sa 73. kapitoly HS, by mohol spochybniť platnosť tohto pravidla najmä vzhľadom na článok 60 ods. 2 colného kódexu.
47
Je pravda, že podľa všeobecnej zásady výkladu sa má akt Únie vykladať, pokiaľ je to možné spôsobom, ktorý nespochybní jeho platnosť (pozri v tomto zmysle rozsudok z 13. septembra 2018, USB Europe a i., C‑358/16, EU:C:2018:715, bod 53, ako aj citovanú judikatúru).
48
Výklad pojmov uvedených v základných pravidlách, ktorý by sa odchyľoval od ich rozsahu v zmysle HS, by však narušil vnútornú koherentnosť delegovaného nariadenia 2015/2446 (pozri analogicky rozsudok zo 17. júna 2021, Česká republika/Komisia, C‑862/19 P, EU:C:2021:493, bod 52).
49
Z toho vyplýva, že na prvú otázku treba odpovedať tak, že základné pravidlo sa má vykladať v tom zmysle, že pojem „duté profily“ v zmysle tohto pravidla sa nevzťahuje na „predvalky rúr“ vyrobené za tepla, rovné a s rovnomernou hrúbkou steny, ktoré nespĺňajú požiadavky technickej normy pre bezšvové rúry a rúrky z nehrdzavejúcej ocele vyrobené za tepla, z ktorých sa spracovaním za studena vyrábajú rúry a rúrky s rôznou hrúbkou steny, patriace do podpoložky 730441 HS.
O druhej otázke
50
Druhá otázka sa týka platnosti kritéria týkajúceho sa dutých profilov z dôvodu vylúčenia získania pôvodu tovaru patriaceho do podpoložky HS 730441 tvarovaného za studena z rúr a rúrok patriacich do podpoložky HS 730449. Toto kritérium je však len jedným z dvoch alternatívnych kritérií základného pravidla, pričom obe vylučujú takéto získanie pôvodu pre tento tovar.
51
Preto sa treba domnievať, že vnútroštátny súd svojou druhou otázkou v podstate žiada Súdny dvor, aby rozhodol o platnosti základného pravidla vzhľadom na článok 290 ZFEÚ, zásadu právnej istoty a článok 60 ods. 2 colného kódexu.
52
Na úvod treba uviesť, že podľa článku 62 colného kódexu je Komisia oprávnená prijímať delegované akty, v ktorých ustanoví pravidlá, podľa ktorých sa tovar považuje za tovar, ktorého posledné, podstatné a hospodársky odôvodnené zušľachtenie alebo prepracovanie sa uskutočnilo v určitej krajine alebo na určitom území v podnikoch vybavených na tento účel, pričom výsledkom je nový výrobok, alebo toto spracovanie alebo opracovanie predstavuje dôležitý stupeň výroby, v súlade s článkom 60 tohto kódexu. Cieľom týchto aktov je spresniť, akým spôsobom sa abstraktné kritériá uvedené v tomto poslednom uvedenom ustanovení majú vykladať a uplatňovať v konkrétnych situáciách (pozri v tomto zmysle rozsudok z 20. mája 2021, Renesola UK, C‑209/20, EU:C:2021:400, bod 33).
53
Ako však vyplýva z ustálenej judikatúry Súdneho dvora, výkon tejto právomoci Komisie podlieha dodržiavaniu určitých požiadaviek (pozri v tomto zmysle rozsudok z 20. mája 2021, Renesola UK, C‑209/20, EU:C:2021:400, bod 34). Ciele sledované delegovaným nariadením musia byť takej povahy, aby odôvodňovali jeho prijatie, toto nariadenie musí spĺňať požiadavku odôvodnenia, ktorú má takýto akt spĺňať, a posúdenia Komisie týkajúce sa určenia krajiny pôvodu výrobkov, na ktoré sa vzťahuje uvedené nariadenie uplatňuje, nesmú obsahovať nesprávne právne posúdenie alebo zjavne nesprávne posúdenie z hľadiska článku 60 ods. 2 colného kódexu (pozri v tomto zmysle rozsudok z 20. mája 2021, Renesola UK, C‑209/20, EU:C:2021:400, body 40 a 42).
54
Tento pôvod totiž musí byť v každom prípade určený podľa rozhodujúceho kritéria, ktorým je „posledné podstatné zušľachtenie alebo prepracovanie“ dotknutého tovaru. Tento výraz treba chápať tak, že odkazuje na fázu výrobného procesu, v priebehu ktorého tento tovar nadobudne svoj pôvod, ako aj osobitné vlastnosti a zloženie, ktoré predtým nemal, a ktoré nemajú podstúpiť ďalšie podstatné kvalitatívne zmeny (rozsudok z 20. mája 2021, Renesola UK, C‑209/20, EU:C:2021:400, bod 38 a citovaná judikatúra).
55
Súdne preskúmanie dôvodnosti vykonávacieho aktu, akým je príloha 22‑01 k delegovanému nariadeniu 2015/2446, sa má týkať otázky, či sa Komisia, bez ohľadu na akékoľvek nesprávne právne posúdenie, s prihliadnutím na skutkový stav dotknutej konkrétnej situácie dopustila zjavne nesprávneho posúdenia pri vykonávaní článku 60 ods. 2 colného kódexu (pozri v tomto zmysle rozsudok z 20. mája 2021, Renesola UK, C‑209/20, EU:C:2021:400, bod 39 a citovanú judikatúru).
56
Z toho vyplýva, že hoci Komisia pri uplatňovaní všeobecných kritérií článku 60 ods. 2 colného kódexu na konkrétne operácie zušľachťovania a prepracovania disponuje voľnou úvahou, nemôže bez objektívneho odôvodnenia prijať úplne odlišné riešenia pre podobné operácie zušľachťovania a prepracovania (pozri analogicky rozsudok z 23. marca 1983, Cousin a i., 162/82, EU:C:1983:93, bod 21).
57
Pokiaľ ide o kritérium zmeny colnej položky stanovené v základnom pravidle, Súdny dvor už rozhodol, že nestačí hľadať kritériá definujúce pôvod tovaru v colnom zaradení spracovaných výrobkov, keďže spoločný colný sadzobník bol vytvorený na základe vlastných požiadaviek a nie v závislosti od určenia pôvodu výrobkov (pozri v tomto zmysle rozsudok z 11. februára 2010, Hoesch Metals and Alloys, C‑373/08, EU:C:2010:68, bod 42 a citovanú judikatúru).
58
Hoci zmena colnej položky tovaru, vyvolaná jeho zušľachtením, naznačuje, že povaha zušľachtenie alebo prepracovania je podstatná, nič to nemení na tom, že zušľachtenie alebo prepracovanie môže mať podstatnú povahu aj v prípade, keď ku zmene položky nedôjde. Kritérium zmeny colnej položky sa vzťahuje na väčšinu situácií, ale neumožňuje identifikovať všetky situácie, v ktorých je zušľachtenie alebo prepracovanie tovaru podstatné (pozri v tomto zmysle rozsudok z 11. februára 2010, Hoesch Metals and Alloys, C‑373/08, EU:C:2010:68, bod 43 a citovanú judikatúru).
59
Na priznanie pôvodu tovaru patriaceho do podpoložky 730441 HS tak základné pravidlo stanovuje okrem kritéria zmeny colnej položky aj kritérium zmeny z dutých profilov podpoložky 730449 tohto systému, ktoré má za cieľ doplniť a opraviť prvé kritérium (pozri analogicky rozsudok z 23. marca 1983, Cousin a i., 162/82, EU:C:1983:93, bod 17).
60
Treba však konštatovať, podobne ako to urobil vnútroštátny súd, že kritérium týkajúce sa dutých profilov zavádza rozdielne zaobchádzanie. Podľa tohto kritéria je totiž tvarovanie za studena, pokiaľ ide o výrobok patriaci do podpoložky 730449 HS, ktorého vonkajšie a vnútorné profily nemajú rovnaký tvar, a ktorý tak predstavuje „dutý profil“ v zmysle vysvetliviek k HS týkajúcich sa 73. kapitoly HS, na výrobok rovnakého tvaru, ktorého vlastnosti sú však odlišné z dôvodu tohto typu tvarovania, ktorý tak tiež predstavuje „dutý profil“ v zmysle týchto vysvetliviek, rozhodujúce pre určenie pôvodu hotového výrobku, pričom tento posledný uvedený výrobok sa tak považuje za výsledok „posledného podstatného zušľachtenia alebo prepracovania“ v zmysle článku 60 ods. 2 colného kódexu. Naopak vytvarovanie za studena výrobku, ktorý tiež patrí do podpoložky 730449 HS, pozostávajúceho zo sústredného dutého výrobku, ktorého vonkajšie a vnútorné profily majú rovnaký tvar, ktorý tak predstavuje „rúru“ alebo „rúrku“ v zmysle vysvetliviek k HS týkajúcich sa 73. kapitoly HS, na výrobok rovnakého tvaru, ktorého vlastnosti sú však odlišné aj z dôvodu tohto typu tvarovania, ktorý tak predstavuje inú „rúru alebo rúrku“ v zmysle týchto vysvetliviek nie je rozhodujúci pre určenie pôvodu hotového výrobku. Podľa kritéria týkajúceho sa dutých profilov sa tak len posledný uvedený výrobok nepovažuje za výsledok podstatného zušľachtenia v zmysle tohto článku 60 ods. 2.
61
Keďže Komisia neposkytla žiadne presvedčivé odôvodnenie umožňujúce objektívne vysvetliť tento rozdiel v zaobchádzaní medzi rúrami alebo rúrkami na jednej strane a dutými profilmi na druhej strane, pričom všetky patria do podpoložky 730441 HS a boli vytvarované z výrobkov patriacich do podpoložky 730449 HS, zdá sa rozporuplné a diskriminačné, že základné pravidlo stanovuje, že tvarovanie za studena môže byť rozhodujúce pre určenie pôvodu dutých profilov použitím alternatívneho kritéria, zatiaľ čo rovnaký druh tvarovania môže byť v prípade rúr a rúrok rozhodujúci pre určenie ich pôvodu len odkazom na jediné kritérium, ktoré je podstatne prísnejšie (pozri analogicky rozsudok z 23. marca 1983, Cousin a i., 162/82, EU:C:1983:93, bod 21).
62
Tento záver potvrdzuje konštatovanie uvedené v odôvodnení 33 vykonávacieho nariadenia 2017/2093, podľa ktorého rúry a rúrky prechádzajú v dôsledku ich tvarovania za studena podstatnou transformáciou. Tento záver totiž vychádza z konštatovania, že toto tvarovanie vedie k nezvratným zmenám ich fyzických, mechanických a metalurgických vlastností. Ako však vyplýva z judikatúry pripomenutej v bode 54 tohto rozsudku, takéto zmeny môžu byť rozhodujúce pre určenie pôvodu výrobku.
63
Okrem toho sa opačné tvrdenie, ktoré Komisia vzniesla v rámci tohto návrhu na začatie prejudiciálneho konania, podľa ktorého tvarovanie za studena nemení metalurgické vlastnosti rúr a rúrok, nezakladá na žiadnom objektívne overiteľnom základe a v každom prípade sa zdá byť v rozpore s tvrdeniami uvedenými v druhom odseku bodu IV písm. B všeobecných poznámok vysvetliviek k 72. kapitole HS.
64
Za týchto okolností treba konštatovať, že základné pravidlo v rozsahu, v akom vylučuje, aby zmena colnej položky vyplývajúca zo zušľachtenia rúr a rúrok patriacich do podpoložky 730449 HS na bezšvové rúry, rúrky a duté profily zo železa alebo z ocele, ťahané za studena alebo valcované za studena (úberom za studena), patriace do podpoložky 730441 HS, priznávala týmto posledným uvedeným výrobkom povahu výrobkov s pôvodom v krajine, kde došlo k tejto zmene, nie je v súlade s ustanoveniami článku 60 ods. 2 colného kódexu, z čoho vyplýva, že Komisia sa prijatím tohto pravidla dopustila zjavne nesprávneho posúdenia.
65
V tejto súvislosti treba zastávať názor, že základné pravidlo je neplatné v rozsahu, v akom vylučuje, aby predmetné operácie priznávali výrobku povahu výrobku s pôvodom v krajine, kde boli vykonané tieto operácie, zatiaľ čo analogické operácie sú rozhodujúce pre určenie získania pôvodu pre podobné výrobky (pozri analogicky rozsudok z 23. marca 1983, Cousin a i., 162/82, EU:C:1983:93, body 20 a 21).
66
Z toho vyplýva, že na druhú otázku treba odpovedať tak, že základné pravidlo je neplatné v rozsahu, v akom vylučuje, aby zmena colnej položky vyplývajúca zo zušľachtenia rúr a rúrok patriacich do podpoložky 730449 HS na bezšvové rúry, rúrky a duté profily zo železa alebo z ocele, ťahané za studena alebo valcované za studena (úberom za studena), patriace do podpoložky 730441 HS, priznávala týmto posledným uvedeným výrobkom povahu výrobkov s pôvodom v krajine, kde boli vykonané tieto zmeny.
O tretej otázke
67
Tretia otázka vychádza z predpokladu, že základné pravidlo je neplatné, aspoň pokiaľ ide o kritérium zmeny z dutých profilov patriacich do podpoložky 730449. Z odpovede na druhú otázku však vyplýva, že toto kritérium uvedeného pravidla je neplatné len v rozsahu, v akom vylučuje, aby pre určenie pôvodu hotového výrobku patriaceho do podpoložky 730441 HS bola rozhodujúca zmena z rúr a rúrok patriacich do podpoložky 730449 HS, čo znamená, že základné pravidlo sa uplatňuje aj na takúto zmenu. Na tretiu otázku teda nie je potrebné odpovedať.
O trovách
68
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (deviata komora) rozhodol takto:
1.
Základné pravidlo uplatniteľné na tovar patriaci do podpoložky 730441 harmonizovaného systému opisu a číselného označovania tovaru, stanovené v prílohe 22‑01 k delegovanému nariadeniu Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie, v znení zmenenom delegovaným nariadením Komisie (EÚ) 2018/1063 zo 16. mája 2018,
sa má vykladať v tom zmysle, že:
pojem „duté profily“ v zmysle tohto pravidla sa nevzťahuje na „predvalky rúr“ vyrobené za tepla, rovné a s rovnomernou hrúbkou steny, ktoré nespĺňajú požiadavky technickej normy pre bezšvové rúry a rúrky z nehrdzavejúcej ocele vyrobené za tepla, z ktorých sa spracovaním za studena vyrábajú rúry a rúrky s rôznou hrúbkou steny, patriace do podpoložky 730441 harmonizovaného systému opisu a číselného označovania tovaru.
2.
Základné pravidlo uplatniteľné na tovar patriaci do podpoložky 730441 harmonizovaného systému opisu a číselného označovania tovaru, stanovené v prílohe 22‑01 k delegovanému nariadeniu 2015/2446, zmenenému delegovaným nariadením 2018/1063, je neplatné v rozsahu, v akom vylučuje, aby zmena colnej položky vyplývajúca zo zušľachtenia rúr a rúrok patriacich do podpoložky 730449 tohto harmonizovaného systému na bezšvové rúry, rúrky a duté profily zo železa alebo z ocele, ťahané za studena alebo valcované za studena (úberom za studena), patriace do podpoložky 730441 uvedeného harmonizovaného systému, priznávala týmto posledným uvedeným výrobkom povahu výrobkov s pôvodom v krajine, kde boli vykonané tieto zmeny.
Podpisy
(
*1
)	Jazyk konania: nemčina.